Broj: 711-I-949-M-41/21-03-8

Zagreb, 21. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Josipa Škorića, predsjednika Uprave trgovačkog društva Hrvatske ceste d.o.o.,** na 127. sjednici, održanoj 21. svibnja 2021.g., daje sljedeće

**MIŠLJENJE**

**Na temelju članka 13. stavka 1. ZSSI-a dužnosnik Josip Škorić ne može istovremeno uz obnašanje javne dužnosti predsjednika Uprave trgovačkog društva Hrvatske ceste d.o.o. u isključivom vlasništvu Republike Hrvatske, obavljati javnu dužnost člana Gradskog vijeća Grada Osijeka.**

Obrazloženje

Zahtjev za davanjem mišljenja Povjerenstva podnio je dužnosnik Josip Škorić, predsjednik Uprave trgovačkog društva Hrvatske ceste d.o.o. U knjigama ulazne pošte zahtjev je zaprimljen 17. svibnja 2021.g., pod brojem 711-U-1797-M-41/21-01-1, povodom kojeg je otvoren predmet broj M-41/21.

Člankom 3. stavkom 1. podstavkom 37. ZSSI-a, propisano je da su predsjednici i članovi uprava trgovačkih društava koja su u većinskom državnom vlasništvu, dužnosnici u smislu ZSSI-a. Uvidom u Registar dužnosnika utvrđeno je da Josip Škorić od 30. svibnja 2015.g. pa nadalje kontinuirano obavlja dužnost člana, odnosno predsjednika Uprave trgovačkog društva Hrvatske ceste d.o.o. te je stoga je povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik od Povjerenstva traži mišljenje bi li bio u sukobu interesa kad bi kao predsjednik Uprave trgovačkog društva Hrvatske ceste d.o.o. istovremeno bio i član Gradskog vijeća Grada Osijeka.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Uvidom u sudski registar Trgovačkog suda u Zagrebu utvrđeno je da je pod matičnim brojem subjekta: 080391653, OIB: 55545787885 upisano trgovačko društvo Hrvatske ceste d.o.o. Kao jedini član/osnivač navedenog trgovačkog društva upisana je Republika Hrvatska, a dužnosnik Josip Škorić upisan je kao predsjednik Uprave.

Vezano za odredbe članka 13. ZSSI-a Povjerenstvo obrazlaže da je člankom 3. stavcima 1., 2. i 3. ZSSI-a propisano tko su dužnosnici u smislu toga Zakona te da navedene dužnosti predstavljaju *numerus clausus*, odnosno da Povjerenstvo nema ovlasti širiti krug dužnosnika izvan onog propisanog člankom 3. ZSSI-a.

Međutim, Povjerenstvo ukazuje da pojam dužnosnika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga dužnosnika definiranog ZSSI-om. Druga javna dužnost iz članaka 13. ZSSI-a podrazumijeva svaku javnu dužnost, bez obzira jesu li obnašatelji te javne dužnosti ujedno i dužnosnici u smislu članka 3. stavaka 1., 2. i 3. ZSSI-a. Tako su članovi predstavničkih tijela jedinica lokalne odnosno područne (regionalne) samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI ne određuje kao dužnosnike. Povjerenstvo stoga tumači da obnašanje dužnosti člana Gradskog vijeća Grada Osijeka nedvojbeno predstavlja obnašanje druge javne dužnosti u smislu odredbe članka 13. stavka 1. ZSSI-a.

Povjerenstvo nadalje obrazlaže da Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) kao posebnim zakonom kojim je uređen način izbora, prava i obveze predsjednika i članova uprave trgovačkih društava, kao ni odredbama Zakona o upravljanju državnom imovinom („Narodne novine“ broj 52/18.) kojim se uređuju načela i dokumenti upravljanja državnom imovinom te način i uvjeti upravljanja dionicama i poslovnim udjelima pravnih osoba od posebnog interesa za Republiku Hrvatsku, pa tako i trgovačkog društva Hrvatske ceste d.o.o., te odredbama Zakona o cestama („Narodne novine“ broj 84/11., 22/13., 54/13., 148/13., 92/14. i 110/19.) kojim je propisano da državnim cestama upravlja, gradi ih, rekonstruira i održava trgovačko društvo Hrvatske ceste d.o.o., u kojem prava i dužnosti Republike Hrvatske kao osnivača obavlja Vlada Republike Hrvatske,nije izričito propisano da predsjednik i članovi uprave trgovačkog društva u većinskom državnom vlasništvu mogu istovremeno uz obnašanja navedene dužnosti obnašati i drugu javnu dužnost, konkretno dužnost predstavničkog tijela jedinice lokalne samouprave.

S obzirom na navedeno, ne postoji odredba Zakona koji se odnosi na članove uprava trgovačkih društava u većinskom državnom vlasništvu, pa tako ni na članove Uprave trgovačkog društva Hrvatske ceste d.o.o., a iz koje bi proizlazilo pravo članova uprave navedenih trgovačkih društava na istovremeno obnašanje druge javne dužnosti.

Slijedom navedenoga, u konkretnom slučaju nije ispunjena iznimka propisana člankom 13. stavkom 1. ZSSI-a koja dozvoljava obnašanje druge javne dužnosti ako je „zakonom drugačije propisano“ te bi stoga istovremeno obnašanje dužnosti člana Uprave trgovačkog društva Hrvatske ceste d.o.o. i člana Gradskog vijeća Grada Osijeka bilo protivno zabrani iz članka 13. stavka 1. ZSSI-a.

Slijedom navedenoga, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Josip Škorić, osobna dostava
2. Objava na internetskoj stranici Povjerenstva
3. Pismohrana